ሰላምና አንድነትን መጠበቅ እንደሚገባ የኃይማኖት መሪዎች ገለጹ
ሰላምና አንድነትን በመጠበቅ የኢትዮጵያን ከፍታና እውን ለማድግ ሁሉም የሕብረተሰብ አካል የድርሻውን መወጣት እንደሚገባው የኃይማኖት መሪዎች ገለጹ፡፡የተለያዩ ኃይማኖት መሪዎች የ2010 አዲስ ዓመትን አስመልክተው ባስተላላፉት የእንኳን አደረሳችሁ መልዕክት በኢትዮጵያ እየተመዘገበ ያለውን የዕድገት ግስጋሴ ለማስቀጠል በተለይም ሰላምና አንድነትን አስጠብቆ በአዲሱ ዓመትም ማስቀጠል እንደሚገባ አመልክተዋል፡፡አባ ማትያስ ቀዳማዊ ፓትርያርክ ርዕሰ ሊቃነ ጳጳሳት ዘአክሱም ወዕጨጌ ዘመንበረ ተክለ ሃይማኖት እንደተናገሩት ሀገሪቱ በተለያዩ ዘርፎች እያስመዘገበች ያለችው የዕድገት በኤችአይቪ ኤድስ ስርጭት፣ በህገወጥ የሰዎች ዝውውር እና በሕዝቦች መቃቃር እንዳይደናቀፍ ሰላምንና አንድነትን ማጠናከር ይገባል፡፡“ታላቅ ነበርን ታላቅም እንሆናለን” በሚል የ3ኛው ምዕተ ዓመት መነሻመርህ መርህ እውን ለማድረግና የኢትዮጵያን ከፍታ ለማረጋገጥ ሁሉም ዜጋ ከዘመነ ማቴዎስ ወደ ዘመነ ማርቆስ ሲሸጋገር አዲስ ተስፋ መሰነቅ ይገባዋል ብለዋል ብጹዕነታቸው፡፡የአዲስ አበባ አስልምና ጉዳዮች ከፍተኛ ምክር ቤት ፕሬዝዳንት  መሐመድ ጀማል በበኩላቸው ሀገሪቱ የጀመረችውን የታላላቅ ፕሮጄክቶች ግንባታ እንዲጠናቀቁ ሰላምና አንድነትን ማጠናከር ይገባል ብለዋል፡፡በቀጣይም የዕድገት መሰናክል የሆኑትን ብልሹ አሰራር፣ ሙስናና መልካም አስተዳደር ችግሮች ለመፍታት በሚደረገው ጥረት የሙስሊሙ ማህበረሰብ በተለያዩ አደረጃጀቶች ሲያከናውን የነበረውን አስተዋፅኦ አጠናክሮ እንደሚቀጥልም ገልጸዋል፡፡ብጹዕ ካርዲናል ብርሃነየሱስ ሊቀጳጳሳት ዘካቶሊካዊያን በበኩላቸው የመገናኛ ብዙሃን ገንቢና አስተማሪ መረጃዎችን በማቅረብ አዲሱን ትውልድ ማስተማር አለባቸው ሲሉ ገልጸዋል፡፡“በዘርና ጎሳ የሚከፋፍሉ ሁኔታዎችን በመተው ከአምላክ የተሰጠን ዕድሜ በሥራ፣ በሕብረት፣ ፍቅርና አንድነት ማሳለፍ ይገባል” ብለዋል ብፁዕነታቸው፡፡የኢትዮጵያ ቃለሕይወት ቤተክርስቲያን ዋና ጸሐፊ አቶ ኩርሴ ሸፈኖ እንዳሉት የታላቁን የሕዳሴ ግድብና ሌሎች ታላላቅ የልማት ፕሮጄክቶችን ለማጠናቀቅ በፍቅር፣ ተስፋ፣ መተባባርና በኢትዮጵያዊነት መንፈስ መትጋት ይገባል ብለዋል፡፡ቤተክርስቲያኗ በድርቅ ለተጎዱ ወገኖች ከምታደርገው ድጋፍ በሻገር በሌሎች የልማት ሥራዎችም ተሳትፎዋን አጠናክራ እንደምትቀጥል ዋና ጸሐፊው ተናግረዋል፡፡በኢትዮጵያ እየታየ ያለው የትራፊክ አደጋ አምራችና የነገ አገር ተረካቢ ዜጎችን ከማሳጣት ባሻገር የሀገሪቱን ገፅታ እያበላሸ በመሆኑ እያንዳንዱ እግረኛ፣ አሽከርካሪ ሕግ አስከባሪና ጉዳዩ የሚመለከተው ክፍል በአዲሱ ዓመት የትራፊክ አደጋን ለመቀነስ ቆርጦ መነሳት አለበት ያሉት ደግሞ የኢትዮጵያ ወንጌላዊት ቤተክርስቲያን መካነ ኢየሱስ ፕሬዝዳንት ቄስ ዮናስ ይገዙ ናቸው፡፡ሁሉም የሀይማኖት ቷቋማት መጪው አዲስ ዓመት ለኢትዮጵያ የዕድገት፣ የሰላም፣ የፍቅርና፣ የመቻቻል እንዲሆን ተመኝተዋል፡፡ ኢትዮጵያ አምላክ እንዲባርክ ፆምና ፀሎት ለአምላካቸው እንደሚቀርቡም ገልጸዋል፡፡ 